Gedenkdiens vir André en Rachel Brink word op 22 Januarie gehou | Solidariteit Helpende Hand
Gedenkdiens vir André en Rachel Brink word op 22 Januarie gehouTuis » Gedenkdiens vir André en Rachel Brink word op 22 Januarie gehou 11 Januarie, 2017
Marlien van der Westhuizen Mediaskakelbeampte
Dr. Dirk Hermann, voorsitter van die direksie van Solidariteit Helpende Hand en bestuurshoof van Solidariteit, het bevestig dat die gedenkdiens vir Andre en Rachel Brink op Sondag, 22 Januarie, sal plaasvind. Hermann, wat as familiewoordvoerder optree, het aangekondig dat die diens om 14:30 in die Auditorium van die Hatfield Christian Church (HCC) in Pretoria sal plaasvind.
Dr. Danie Brink, uitvoerende direkteur van Solidariteit Helpende Hand, sy vrou Lise en hul vyf kinders was op 16 Desember 2016 in ŉ ernstige motorongeluk. André (13) en Rachel (8) is in die ongeluk oorlede. Sy vrou, Lise (43), se toestand het baie verbeter, maar sy was ernstig beseer en moes onder andere reeds ‘n gedeeltelike amputasie van haar linkerbeen ondergaan. Sy is steeds in die intensiewe sorgeenheid van die Unitas hospitaal en wag om ’n rugfusie en kaakchirurgie te ondergaan.
Volgens Hermann sal die gedenkdiens lewendig uitgesaai word op Helpende Hand en Maroela Media se Facebook-blaaie, die Nuus oor Danie en gesin Facebook-blad en Helpende Hand se Youtube-kanaal om voorsiening te maak vir die duisende mense wat nie die gedenkdiens kan bywoon nie. “Danie en sy familie voel oorweldig deur die goedhartige ondersteuning wat hulle van die publiek af ontvang het en het hul wens uitgespreek om deur die gedenkdiens troos te bied aan almal wat hul bede en gedagtes in die moeilike tyd aan die familie gewy het. Lise sal ongelukkig nie die diens kan bywoon nie en die familie sal op ’n latere en privaat geleentheid ’n ter-aarde bestelling vir Andre en Rachel hou.”